Procesul verbal al şedinţei din data de 6.12.2016
Şedinţa a fost condusă de Manager General  Dr. Grasu Alis. 

În debutul şedinţei a fost prezentat un videolaringoscop şi un ventilator de ultimă generaţie. Videolaringoscopul ar fi deosebit de util pentru dotarea autosanitarelor SABIF. Dr. Grasu Alis a promis că se vor face demersurile necesare pentru a fi achiziţionat acest echipament.
Dr. Grasu Alis a anunţat că a început ciclul şedinţelor trimestriale la substaţii care se va încheia până în ultima săptămână a lunii decembrie. Echipa care se va deplasa la fiecare microstaţie va fi formată din manager general dr. Grasu Alis, director medical dr. Toza Mihaela, director tehnic ing. Papandreia Marinel, asistent şef Cazacu George, şef serviciu exploatare auto ing. Călin Valentin, ing. Iacob Tiberiu, responsabil protecţia muncii Mănescu Claudia, precum şi un reprezentant al biroului întreţinere clădiri. Vor fi verificate starea autosanitarelor, echipamentul şi aparatura medicală cu care acestea sunt dotate. Au fost distribuite check-listurile pentru ambulanţele de la microstaţii.
Directorul medical, dr. Toza Mihaela a dat citire unei scrisori de mulţumire adresată Serviciului de Ambulanţă şi echipajului de tip C2 format din dr. Grasu Cristian, as. Radulian Alexandru şi ambulanţier Hurchi Paul, de către directorul Radio România Actualităţi.

Managerul general a anunţat că toţi medicii şi asistenţii vor primi un ghid de buzunar gratuit graţie unei sponsorizări.


Dr. Grasu Alis a cerut situaţia cu planificările de concediu pe anul 2017 şi a adus la cunoştinţă faptul că celor care nu şi-au depus opţiunile de concediu li se vor stabili din oficiu.

În continuare s-au discutat probleme administrative ale microstaţiilor precum şi situaţia autosanitarelor aflate în service. 

Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţii, colegii, cât şi mai ales faţă de pacienţi.

Aşa cum s-a convenit pentru şedinţele săptămânale, au fost predate Directorului Medical de către fiecare microstaţie situaţiile STEMI, resuscitări şi intubări.

În finalul şedinţei caietele de control de la microstaţii au fost vizate de Managerul General. 
